Marija Bjeljac

**NADIMCI, ŠTA SA NjIMA?**

**Likovi:**

Zec - Brzi

Vuk - Nosonja

Roda – Mucalica

Žaba - Tužibaba

Jež

Zmija

Lija

*Radnja je smeštena u šumi. Čuje se lagana muzika i cvrkut ptica. Na scenu izlaze*

*roda Mucalica i žaba Tužibaba.*

**ŽABA TUŽIBABA**: Ne, to nije tačno. Nisam nikome ništa rekla. Nisam

tužakala.

**RODA MUCALICA:** Znam, verujem ti. Znaš, prati nas loš glas zbog nadimaka.

Eto, ja ne mucam, ali svi misle da mucam zato što mi je lija dala taj nadimak.

**VUK NOSONjA** (Sluša razgovor skriven iza drveta.): Baš tako, ti ružni

nadimci će nas uništiti. Možda ja i imam malo veći nos, ali ipak nisam ružan.

Pa niko nije savršen. Zar ne?

**ZEC BRZI** (Dolazi na scenu.): Tako je Noso, ovaj vuče. Žabu je nazvala Tužibabom,

rodu Mucalicom, tebe vuče Nosonjom, a meni se ruga nadimkom Brzi i to onako baš

zlobno. Mislim da je vreme da vratimo istom merom. Zašto ne bismo ježu, zmiji

i liji dali nadimke kao što su i oni nama?!

**ŽABA TUŽIBABA**: Ali onda bismo bili loši kao što su oni.

**VUK NOSONjA**: Da, ali mi ćemo njima dati nadimke na osnovu njihovih lepih

osobina. Nećemo ih vređati kao što su oni nas.

**ZEC BRZI**: Pokazaćemo im da nadimci umeju da budu lepi.

**RODA MUCALICA**: Šta ako ih ti nadimci budu povredili iako su lepi?

**ŽABA TUŽIBABA**: Biće tužni kao što smo i mi.

**VUK NOSONjA**: Da, to i nije najbolja ideja.

*Čuje se lagana muzika, sa scene izlaze zec, vuk, roda i žaba. Gase se svetla, uz*

*laganu muziku pale se svetla, počinje novi dan. Na scenu prvo izlazi lija, za njom*

*dolaze zmija i jež. Na sceni su iza drveća sve vreme skriveni zec, vuk, roda i žaba.*

**LIJA**: O, kako sam lepa. Kako mi je lep rep. Pa nema lepše i pametnije od mene na

svetu belom. A tek lukavije. Ih!

**JEŽ**: Baš tako lijo, kad ti nešto naumiš...

**ZMIJA**: Teško da to može neko da nadmaši.

**LIJA** (Ponosnim glasom.): Znam, savršena sam. Znate, ni ti ježiću, a ni ti zmijo

niste loši. (Podrugljivo.) U poređenju sa žabom, rodom, vukom i zecom mi smo

stvarno savršeni.

**ZMIJA** (Sažaljivim glasom, iskreno.): Znaš, lijo, nije lepo što si im dala

nadimke.

**JEŽ**: Da, nije lepo. Brzi, Nosonja, Mucalica i Tužibaba mnogo su ružne reči.

**ZMIJA**: I oni bi nama mogli dati nadimke na osnovu naših loših osobina.

**JEŽ:** Da, mogli bi nas zvati Otrov, Bodljikavac i Lukavica.

**LIJA** (Uvređeno.): Ju, ju, ju. Šta vam pada na pamet. Pa mi smo savršeni, a oni su,

oni su...

**ZMIJA** (Odlučno.): Ne, neću više da im budem neprijatelj.

**JEŽ**: Neću ni ja. Sad idem da im uputim izvinjenje. (Polako odlazi sa scene.)

**ZMIJA**: Čekaj, idem sa tobom.

**LIJA** (Ostaje sama na sceni.): Svašta baš su smešni. (Kreće se scenom i divi se

svojoj lepoti i savršenosti.)

*Čuje se muzika koja najavljuje nevolju.*

**LIJA**: Jao, jao, jaooooo! (Lija upada u zamku.)

**VUK NOSONjA:** Pazi lijo, paziiii!

**ŽABA TUŽIBABA**: Neee!

**RODA MUCALICA**: Upomoć! Upomoć! (Prilaze liji i oslobađaju je iz zamke.)

**LIJA** (Uplašeno): O, hvala vam, hvala. Stvarno ste pravi prijatelj. Da vas nije

bilo, o ne smem ni da zamislim šta bi bilo.

**ZEC BRZI** (Zabrinuto.): Kako si? Da li si povredila nogu?

**LIJA**: Dobro sam. Nisam povredila nogu, srećom ova zamka je loše postavljena,

inače... Uh, hvala vam.

**ŽABA TUŽIBABA**: Nema potreba da se zahvaljuješ, i ti bi nama pomogla. Zar ne?

(Okreću se zec, roda, vuk i žaba, polako dolazi.)

**LIJA** (Iskreno.): Čekajte! Izvinite, molim vas oprostite. Znam da sam pogrešila,

nisam vas trebala vređati ružnim nadimcima. Mogla sam smisliti lepše.

**RODA MUCALICA**: Ne, lijo, nadimci nikad nisu lepi.

**LIJA**: Oprostite. Zaboravila sam šta je drugarstvo. U znak pomirenja pozivam vas

na gozbu. Sutra u pet kod starog žira. Dolazite?

**VUK NOSONjA** (Malo razmišlja, gleda u zeca, žabu i rodu, pa odlučnim glasom

govori.): Prihvatamo poziv, ali pod uslovom da učestvujemo u toj gozbi.

**ŽABA TUŽIBABA** (Oduševljeno.): Tako je, bar simbolične poklone da donesemo.

Od mene lijo stiže kanta barske vode. Lepe, mutne, onako zelene, ma bolan bi je

popio.

**ZEC BRZI** (Iskreno i s mnogo ljubavi.): E, a od mene lijo imaš kupus, glavicu lepog

Futoškog kupusa. Baš sam juče bio u Futogu i doneo.

**RODA MUCALICA** (Ponosno.): Od mene lijo, zna se šta je. Svi znaju šta roda

donosi. Kao što svi znaju da je rodin poklon najlepši i najvredniji na svetu.

**LIJA** (Iskreno.): Polako, polako. Nije važno šta će ko doneti, važno je da ste

pozvani i da dođete.

*Čuje se lagana muzika, prvo izlazi lija, zatim izlaze zmija i jež. Zatim dolaze*

*zec, vuk, roda i žaba.*

**LIJA** (Iskreno, sa puno pokajanja i ljubavi.): Prijatelji dragi, hvala vam što ste

došli na moje slavlje. Dugujem veliko izvinjenje zecu, vuku, rodi i žabi. Moja

uobraženost pomutila mi je pamet. Zaboravila sam na vaša osećanja i drugarstvo.

Nadimci su ružni i žao mi je što sam vas povredila. Oprostite.

**ZMIJA** (Oduševljeno.): Imam ideju! Hajde da na balone napišemo vaše nadimke.

**JEŽ** (Oduševljeno.): Tako je! Onda ćemo te balone pustiti da odu nebu pod oblake,

i vi ćete se tako zauvek osloboditi ružnih nadimaka.

**LIJA**: Da, može. Da li se slažete?

**ZEC, VUK, RODA, ŽABA**: Može, slažemo se!

*Puštaju balone na kojima su napisani njihovi nadimci i igraju uz pesmu Dragana Lakovića Drugarstvo.*

**KRAJ**